SA Muurbal Ope begin in KaapstadDie SA Ope is tans in Kaapstad aan die gang. Foto: Facebook. Suid-Afrika se naasvoorste muurbalspeler, Christo Potgieter, het sy rieme teen Egipte se Abdallah Elmasry tydens die Growthpoint SA Ope in Kaapstad styfgeloop. Van die beste spelers in die land sal gedurende die toernooi kragte teen sterk internasionale teenstanders, soos Frankryk se Lucas Serme en Egipte se Salma Youssef, meet. Agt wedstryde het op die eerste dag plaasgevind met die doel om te bepaal wie gaan teen die agt gekeurde spelers in die volgende ronde speel. ’n Ietwat voorspelbare dag het sonder enige drama verloop, tot die finale wedstryd toe Potgieter vir Elmasry – 452ste op die wêreldranglys – aangevat het. Die eerste stel het 16 minute geduur en albei spelers het sterk vertoon, tog het die Egiptenaar dié ronde met 16-14 gewen. Potgieter het egter die volgende stel met 11-7 gewen om dinge gelykop te maak. Ongelukkig vir die Suid-Afrikaner kon hy nie op sy momentum voortbou nie en hy het die daaropvolgende stelle met 11-6 en 11-2 verloor. Die spelers wat na die kwarteindstryde deurdring, sal na die V&A Waterfront-bane reis – ’n arena waar die regte aksie sal begin.